CELEX: E2019P0004
Language: el
Date: 2019-06-28 00:00:00
Title: Αίτηση για την έκδοση συμβουλευτικής γνώμης που υποβλήθηκε στο Δικαστήριο της ΕΖΕΣ από το Norges Høyesterett στις 28 Ιουνίου 2019 στην υπόθεση Melissa Colleen Campbell κατά νορβηγικής κυβέρνησης (Υπόθεση E-4/19)2019/C 351/12

17.10.2019   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 351/15
            
         
      Αίτηση για την έκδοση συμβουλευτικής γνώμης που υποβλήθηκε στο Δικαστήριο της ΕΖΕΣ από το Norges Høyesterett στις 28 Ιουνίου 2019 στην υπόθεση Melissa Colleen Campbell κατά νορβηγικής κυβέρνησης
      (Υπόθεση E-4/19)
      (2019/C 351/12)
      Στις 28 Ιουνίου 2019, το Norges Høyesterett (ανώτατο δικαστήριο της Νορβηγίας), υπέβαλε αίτηση στο Δικαστήριο της ΕΖΕΣ, η οποία ελήφθη από τη Γραμματεία του Δικαστηρίου στις 28 Ιουνίου 2019, για την έκδοση συμβουλευτικής γνώμης στην υπόθεση Melissa Colleen Campbell κατά νορβηγικής κυβέρνησης, σχετικά με τα ακόλουθα ερωτήματα:
      
                  1.
               
               
                  Υπό το πρίσμα της πρόσφατης νομολογίας του Δικαστηρίου της ΕΕ σχετικά με το παρεπόμενο δικαίωμα διαμονής, στην οποία ενέμεινε στη θέση που είχε διατυπώσει το τμήμα μείζονος συνθέσεώς του στην απόφαση της 12ης Μαρτίου 2014, C-456/12, O. και B., και με βάση την αρχή της ομοιογένειας, έχει κατ’ αναλογία εφαρμογή το άρθρο 7 παράγραφος 1 στοιχείο β) της οδηγίας 2004/38/ΕΚ, σε συνδυασμό με το άρθρο 7 παράγραφος 2, σε περίπτωση που πολίτης χώρας του ΕΟΧ επιστρέφει στο κράτος καταγωγής συνοδευόμενος από μέλος της οικογένειάς του;
               
            
                  2.
               
               
                  Τι περιλαμβάνει η έννοια της «συνεχούς» διαμονής βάσει της οδηγίας, όπως διατυπώνεται στην απόφαση του Δικαστηρίου της ΕΖΕΣ της 26ης Ιουλίου 2016, E-28/15, Jabbi, σκέψη 80; Θα ήταν ιδιαίτερα χρήσιμες οι παρατηρήσεις του Δικαστηρίου της ΕΖΕΣ σχετικά με:
                  
                              α)
                           
                           
                              το εάν και κατά πόσον χωρούν διακοπές της διαμονής, και
                           
                        
                              β)
                           
                           
                              το εάν η αιτία τυχόν διακοπής —π.χ. για εργασιακούς λόγους— μπορεί να είναι κρίσιμη για την εκτίμηση του κατά πόσον η διαμονή είναι συνεχής κατά την έννοια της οδηγίας.
                           
                        
            
                  3.
               
               
                  Ποιο είναι το περιεχόμενο της απαίτησης ότι η διαμονή του πολίτη χώρας του ΕΟΧ στο κράτος υποδοχής πρέπει να είναι «ουσιαστική, ώστε να επιτρέπει τη σύναψη οικογενειακών δεσμών εντός του κράτους αυτού», όπως διατυπώνεται, μεταξύ άλλων, στην απόφαση του Δικαστηρίου της ΕΖΕΣ της 26ης Ιουλίου 2016, E-28/15, Jabbi, σκέψη 80, στην απόφαση του Δικαστηρίου της ΕΕ της 12ης Μαρτίου 2014, C-456/12, O. και B., σκέψη 51, σε συνδυασμό με τις σκέψεις 56 και 57 της ίδιας απόφασης, και στην απόφαση του Δικαστηρίου της ΕΕ της 5ης Ιουνίου 2018, C-673/16, Coman, σκέψεις 24 και 26, υπό το πρίσμα μάλιστα της διάταξης περί κατάχρησης δικαιώματος του άρθρου 35 της οδηγίας;